Zápisnica zo zasadnutia Obecného zastupiteľstva vo Veselom  zo dňa 28. 4. 2011

Prítomní: Podľa prezenčnej listiny, ktorá tvorí súčasť zápisnice

Program:
1.	    Otvorenie a privítanie prítomných
2.	    Schválenie programu zasadnutia
3.	    Určenie overovateľov zápisnice a zapisovateľa
4.	    Kontrola uznesení
5.	    VZN č. 2/2011 o zneškodňovaní odpadových vôd
6.	    VZN – o podmienkach predaja výrobkov a poskytovania služieb na trhových miestach
7.	    Projekt www.rodinnýfutbal.sk
8.	    MŠ Veselé
9.	    Rôzne
10.	    Diskusia
11.	    Záver

1. Zasadnutie OZ otvorila V. Šipková, starostka obce. Skonštatovala, že na zasadnutí sú prítomní všetci poslanci a zastupiteľstvo je uznášaniaschopné.

2. V. Šipková, starostka obce prečítala program zasadnutia a požiadala prítomných o vyjadrenie, či s programom súhlasia alebo chcú program doplniť. Poslanec Ľ. Duračka žiadal program doplniť o jednanie o územnom pláne. Starostka obce V. Šipková vysvetlila, že prejednanie územného plánu zaradila do bodu č. 9 Rôzne. Program zasadnutia bol schválený.

3. V. Šipková predložila návrh na určenie zapisovateľa zápisnice pracovníčku OcÚ Veselé Krátkú M. a za overovateľov zápisnice poslancov Michala Čekana a RNDr. Annu Duračkovú.

4. Uznesenia z predchádzajúceho zasadnutia prečítala Mária Horinová, hlavná kontrolórka obce. Poslanec Ľ. Duračka žiadal sledovať uznesenia prijaté obecným zastupiteľstvom najmenej dva roky spätne, či nezostali niektoré nesplnené. Poslanec PhDr. P. Koiš, sa pýtal, či Obecná kanalizačná, s. r. o. Veselé predkladá štvrťročne správy o hospodárení organizácie. V. Šipková mu vysvetlila, že odborný pracovník organizácie Ing. Straka je ochotný kedykoľvek podať poslancom informácie o hospodárení organizácie. Štvrťročné výkazy nie sú ešte kompletne spracované a na zasadnutie OZ v mesiaci máj budú predložené.

5. V. Šipková, strostka obce predložila poslancom na schválenie návrh VZN č. 2/2011. Návrh VZN bol zverejnený na úradnej tabuli obce i na webovej stránke obce v zákonom stanovenej lehote, nik z občanov tento návrh nepripomienkoval. RNDr. Anna Duračková pripomienkovala citovanie jednotlivých zákonov v plnom názve a úpravu § 3 ods. 2, kde v poslednej vete sa vynechá „v súlade s platným uznesením obecného zastupiteľstva“. Poslanec PhDr. Peter Koiš navrhol doplniť v § l ods. 3) za slovom zneškodňovania slovo „obsahu“. Poslanci ďalej diskutovali o technickej stránke existujúcich prípojok, dokladovaní vývozu obsahu žúmp. Poslanec PhDr. P. Koiš sa informoval, či nový projekt počíta s rozšírením kapacity čističky. Bolo skonštatované, že všetky čističky v regióne majú problémy s ich malou kapacitou. V. Šipková, starostka obce, prečítala prítomným návrh výzvy na pripojenie pre občanov, ktorí ešte nie sú pripojení na kanalizáciu v zmysle § 23 ods. 2 zákona č. 442/2002 Z. z.

6. V. Šipková, strostka obce, oboznámila prítomných o príprave VZN 3/2011 o podmienkach predaja výrobkov a poskytovania služieb na trhových miestach. Na na základe dopytu občanov obec môže v časti Ťapkové pri predajni potravín vytvoriť trhové miesto a premiestniť jeden trhový stánok z časti Veselé na Ťapkové. VZN bude po zverejnení predložené na schválenie.

7. Projekt www.rodinnýfutbal.sk, ohľadne tohto projektu informovala prítomných V. Šipková, strostka obce. Všetky informácie ohľadne projektu sú na uvedenej stránke. V. Šipková v spolupráci s p. S. Kovárom vypracovala žiadosť a podala projekt na vytvorenie spoločného strediska pre prípravu najmladších futbalistov z obcí Veselé, Dubovany a Rakovice. Po registrácii žiadosti o pridelenie grantu „Rodinný futbal 2011“ bolo pre potreby schvaľovacieho procesu potrebné vyplnenie a zaslanie projektového formulára k detailnejšiemu zmapovaniu projektového zámeru. O výsledku - o pridelení/nepridelení grantu od spoločnosti Západoslovenská energetika, a. s., člen skupiny E. ON. budeme informovaní v priebehu mesiaca máj 2011.

8. V. Šipková, starostka obce oboznámila prítomných o personálnom obsadení MŠ Veselé. Dňom 11. 3. 2011 nastúpila po ukončení MD do zamestnania učiteľka MŠ p. M. Schmidová. Bol jej poskytnutý plný pracovný úväzok. Menovaná pracovníčka žiadala ukončiť pracovný pomer dohodou zo strany zamestnávateľa a mať vyplatené odstupné, s čím zamestnávateľ – Obec Veselé nesúhlasil, nemal príčinu ukončovať s ňou pracovný pomer. Pracovníčka ukončila pracovný pomer dohodou z jej strany 20. 4. 2011 bez nároku na odstupné. T. č. je prijatá na zastupovanie učiteľka MŠ p. Repová.

9. Rôzne.

Územný plán obce – starostka obce oboznámila prítomných o dohodnutom jednaní s p. Ing. architektom Coplákom, ktorý by mal vypracovať predbežnú kalkuláciu nákladov na vypracovanie územného plánu obce. Náklady predstavujú čiastku približne 18000 – 20000 €, ktoré sa splácajú v priebehu 2 rokov v troch splátkach. Na základe písomnej žiadosti môže byť obci poskytnutá dotácia na spracovanie územnoplánovacej dokumentácie obce. Na poskytnutie dotácie nie je právny nárok.

Vo veci posunutia tabule s názvom obce pri ceste II/504 – trvalé dopravné značenie pred obcou v smere od Dubovian, prídu kompetentní pracovníci ObÚ Piešťany, odbor cestnej správy, prešetriť situáciu. Na základe výsledkov šetrenia bude/nebude tabuľa premiestnená cca 20 m od obce smerom na Dubovany.

Vzhľadom na to, že spojnice ciest II/504 a miestnej komunikácie v obci sú vo veľmi zlom technickom stave, popraskané od kamiónov, navrhla starostka obce umiestniť v obci dopravné značky s vylúčením prechodu nákladných aut s výnimkou dopravnej obsluhy. Po osadení dopravných značiek by bol vjazd a výjazd nákladných vozidiel dopravnej obsluhy do obce  možný po komunikácii medzi Rakovicami a Veselým, komunikácii medzi Ťapkovým a Dubovanmi a po komunikácii medzi cintorínom a kostolom. Poslanci OZ s týmto návrhom nesúhlasili a skonštatovali, že by sa viac ničila komunikácia v obci.

Poslanec PhDr. Peter Koiš sa pýtal starostky, či sa informovala o možnosti zakúpenia materiálu na opravy ciest. Starostka v tejto veci jednala s Ing. Ľ. Valom a dohodla obhliadku výtlkov a predbežnú kalkuláciu nákladov na opravy. Poslanec PhDr. P. Koiš upozornil, že je potrebné opraviť aj výtlky po budovaní kanalizácie v obci. Poslanec Ľ. Duračka upozornil na nebezpečenstvo betónových obrubníkov pri Mariánskom stĺpe a navrhol  ich odstránenie. Starostka obce je toho názoru, že okrasné oplotenie okolo Mariánskeho stĺpa by malo prejsť rekonštrukciou a miesta na parkovanie áut v centre obce, hlavne počas náboženských obradov, sa vytvoria po asanácii domu 238. Zároveň poslancov oboznámila s vybavovaním asanačného rozhodnutia na uvedenú stavbu. Vzhľadom na vysoké náklady obec pristúpila na asanáciu svojpomocne pod dohľadom stavebného dozoru. Poslanec Ľ. Duračka navrhol použiť sutinu z nepálenej tehly na vyvýšenie brehov  kanálov.

Poslanec PhDr. Peter Koiš sa informoval o oprave školského múra. Popri múre z vnútornej strany je už vykopaný rigol 60 x 60 cm, ktorý sa zaizoluje. Do rigolu sa budú vkladať drenážne rúry na odvod dažďových vôd a rigol sa zasype výstielkou – štrkom a zabetónuje. Práce vykonávajú pracovníci prijatí na dohodu medzi obcou a ÚPSVaR Piešťany. Opravu múra z vonkajšej strany prevedie fi. p. Adamca M. na vlastné náklady.

Poslanec PhDr. Peter Koiš sa informoval o drvení haluzoviny na ŠK Veselé. Poskytnutie drviča starostka zabezpečila, no najskôr je potrebné hrubé konáre obsekať, čo musí zabezpečiť ŠK. Drvič budú obsluhovať pracovníci obce.

Poslanec PhDr. Peter Koiš sa pýtal na čistenie kanálov po povodniach. Starostka obce konzultovala v tejto veci s Povodím Váhu Piešťany, s riaditeľom Ing. Košťálom. Povodie Váhu musí vyčistiť toky v obciach, v ktorých prívalové vody ohrozovali životy ľudí. Vzhľadom na to, že v našej obci sa povodeň bezprostredne týkala 1 domu, štadióna a polí, sme zaradení do druhej etapy čistenia, čo bude približne v mesiaci september. V obci Veselé sú potrebné mechanizmy Povodia Váhu, ktoré môžu obsluhovať iba ich pracovníci. Obec Veselé v spolupráci SPD Veselé a fi. Ing. Ľubomír Valo, Trebatice (dotknutí povodňou), pošlú Povodiu Váhu spoločnú žiadosť o dodržanie termínu realizácie prác v druhej etape čistenia.

Viera Šipková, starostka obce,  predložila poslancom žiadosť:

•	    Zuzany Drietomskej, Veselé 40 o prenajatie priestorov v budove č. 57 po predajni Ďuricentrum, ktorá odstupuje od nájomnej zmluvy.
•	    Rudolfa Kukuča, Veselé 349 o odpredaj Holešky vo výmere 110 m2.
•	    Základnej a Materskej školy Veselé o poskytnutie autobusu. Poslanec Ľ. Duračka pripomenul, že si musia zabezpečiť šoféra.
•	    Školskej jedálne Veselé o zakúpenie dverí a dvoch digestorov.
•	    PZ Dolinka o finančný príspevok.
•	    Michala Čekana, predsedu RC klubu Veselé o poskytnutie finančného príspevku.
•	    Základnej školy s MŠ Rakovice o poskytnutie finančného príspevku.
•	    Obecného športového klubu Veselé – stolnotenisového oddielu o poskytnutie finančného príspevku.

Žiadosti tvoria súčasť zápisnice.

Vo veci prenájmu telocvične Základnou školou Rakovice pre stolnotenisový oddiel požiadali poslanci starostku obce o jednanie so starostom obce Rakovice o zníženie nájmu, nakoľko za rok 2010 bolo Základnej škole Rakovice preplatených za nájom pre oddiel 282,- € a v roku 2011 73,- € za rok 2010 a jednať s predsedom SPD Veselé o poskytnutí spoločenskej miestnosti na stolnotenisové podujatia. Starostka obce navrhla poslancovi PhDr. Koišovi, ktorý je členom stolnotenisového oddielu, aby sa oddiel zapájal do kultúrnospoločenských podujatí poriadaných v obci a prezentoval svoju činnosť.

Poslanec Michal Čekan pripomenul, že MŠ Dubovany s MŠ Veselé plánujú uskutočniť plavecký výcvik a budú potrebovať autobus. Bližšie termín upresní.

Vo veci odpredaja časti Holešky doporučili poslanci prejednať žiadosť osobne so žiadateľom. Starostka obce navrhla zakúpiť do MŠ i ŠJ bezdrôtový telefón s odkazovačom, aby rodičia mohli nahlasovať zmeny účasti v MŠ a ŠJ.

Starostka obce oboznámila prítomných s plánovanými kultúrno-spoločenskými akciami, ktoré boli navrhnuté v spolupráci so ZŠ, MŠ, obecným úradom, poslancami a ŠSZČ Rakovice. Jedná sa o organizovanie stavania mája, dňa matiek, dňa detí, opekačka, súťaže na kolieskových korčuliach.

 Starostka obce oboznámila prítomných o končiacom sa funkčnom období hlavného kontrolóra obce a na webovej stránke bude zverejnené výberové konanie na obsadenie funkcie hlavného kontrolóra obce.

 10. Diskusia.

Poslanec Michal Čekan sa za poľovné združenie informoval, či sa rieši odstránenie odpadu rozfúkaného po poliach zo skládky Rakovice, čo dokumentovali i zaslanými fotografiami na Obecný úrad. Starostka obce jednala o čistení chotára so starostom obce Rakovice na základe zaslaných fotografií. Starosta obce Rakovice prisľúbil riešenie problému v spolupráci s Kopaničiarskou odpadovou spoločnosťou, s. r. o. Kostolné, prevádzka Rakovice a Plantexom, s. r. o. Veselé.

 Poslanec Ľubomír Duračka žiada oplotiť multifunkčné ihrisko na ŠK Veselé 2-metrovým pletivom, nakoľko je ihrisko už poškodené vandalmi. Športovci, ktorí by mali záujem využívať ihrisko by si vyzdvihli kľúč a zodpovedali by za poškodenie ihriska.

 Poslanec Branislav Kukuč tlmočil žiadosť Ing. Mareka Masaroviča, ktorý chce vybudovať oplotenie popri areáli ŠK a vyrúbať niektoré porasty. Starostka obce mu doporučila, aby si žiadateľ podal písomné žiadosti a že výruby porastov sa môžu uskutočniť až v mesiaci október.

 Poslanec PhDr. Peter Koiš upozornil na zvážanie a vyvážanie hnoja SHR Milanom Chnápkom. V okolí hnojiska sa šíri zápach a močovka môže prenikať do spodných vôd. Doporučuje starostke obce stav riešiť s p. Chnápkom osobne.

 Poslanec Ľubomír Duračka sa pýtal, komu sú obcou uhrádzané energie. Starostka obce mu odpovedala, že podľa zákona sú všetky faktúry, ktoré obec uhrádza zverejnené na webovej stránke obce. Ďalej navrhol opraviť atiku na predajni, č. d. 57. Poslanci znovu diskutovali o možnosti odpredaja tejto budovy.

Poslanec Ľ. Duračka doporučil starostke obce jednať s majiteľom nehnuteľnosti s. č. 29 (starý obchodný dom, spolok) Ing. Ľubomírom Valom o oprave tejto nehnuteľnosti.

 Ďalej sa poslanci pýtali, kto je vlastníkom budovy bývalej požiarnej zbrojnice. Starostka obce odpovedala, že je to neregistrovaná budova, pozemok pod ňou je vo vlastníctve Jaroslava Glasnáka.

 Poslanci sa zaujímali o užívanie parcely medzi Apexom Mosný Rakovice a Plantexom Veselé. Túto parcelu chcel Apex Mosný Rakovice odkúpiť, no obecné zastupiteľstvo neakceptovalo ponúknutú cenu.

 Na zasadnutí sa zúčastnil Ing. Urbanovský Peter, ktorý v diskusii vyjadril pochvalu za úpravu a výsadbu parku pri soche Dr. Moysesa. Zároveň vyjadril i nesúhlas s odpredávaním časti Holešky, nakoľko vie, že sa po jej toku plánovalo viesť kanalizáciu a môže sa využiť v budúcnosti  na iné verejnoprospešné účely.

 11. Na záver poďakovala starostka obce prítomným za účasť na zasadnutí.
 
Vo Veselom 28. 4. 2011
Overovatelia zápisnice:
Michal Čekan
RNDR. Anna Duračková
Zapisovateľka:
Bc. Mária Krátká

Uznesenia Obecného zastupiteľstva vo Veselom
zo dňa 28. 4. 2011

Uznesenie Obecného zastupiteľstva vo Veselom č. 20/2011
Obecné zastupiteľstvo vo Veselom

schvaľuje
pogram zasadnutia OZ na deň 28. 4. 2011.

Prítomných 7 poslancov, schválilo 7 poslancov

Uznesenie Obecného zastupiteľstva vo Veselom č. 21/2011
Obecné zastupiteľstvo vo Veselom

určuje
overovateľov zápisnice Michala Čekana a RNDr. Annu Duračkovú,
zapisovateľa Máriu Krátkú.

Prítomných 7 poslancov, schválilo 7 poslancov

Uznesenie Obecného zastupiteľstva vo Veselom č. 22/2011
Obecné zastupiteľstvo vo Veselom

berie na vedomie
predložené uznesenia OZ vo Veselom zo dňa 17. 3. 2011.
Konštatuje,
že uznesenia OZ vo Veselom sú priebežne plnené.

Prítomných 7 poslancov, schválilo 7 poslancov

Uznesenie Obecného zastupiteľstva vo Veselom č. 23/2011
Obecné zastupiteľstvo vo Veselom

schvaľuje
Všeobecne záväzné nariadenie obce Veselé č. 2/2011 o zneškodňovaní odpadových vôd na území obce Veselé.

Prítomných 7 poslancov, schválilo 5 poslancov, zdržala sa hlasovania poslankyňa RNDr. Anna Duračková a Janka Kováčová.

Uznesenie Obecného zastupiteľstva vo Veselom č. 24/2011
Obecné zastupiteľstvo vo Veselom

súhlasí
s podaním projektu www.rodinnýfutbal.sk a spolufinancovaním projektu z rozpočtu obce  vo výške 20 % z prideleného grantu s tým, že finančné prostriedky na spolufinancovanie budú združené obcami Veselé, Dubovany, Rakovice, ktoré zakladajú stredisko prípravy najmladších futbalistov.

Prítomných 7 poslancov, schválilo 7 poslancov

Uznesenie Obecného zastupiteľstva vo Veselom č. 25/2011
Obecné zastupiteľstvo vo Veselom

a) Schvaľuje
uzatvorenie nájomnej zmluvy medzi obcou Veselé a Zuzanou Drietomskou, Veselé 40 o prenajatí predajne v dome s. č. 57, po odstupujúcej nájomníčky Adriany Duračkovej (bývalé Ďuricentrum), s platnosťou od 1. 5. 2011.

Prítomných 7 poslancov, schválilo 7 poslancov

b) Schvaľuje
poskytnutie finančného príspevku na činnosť organizácie žiadateľovi PZ Dolinka Veselé vo výške 330 €.

Prítomných 7 poslancov, schválilo 7 poslancov

c) Schvaľuje
poskytnutie finančného príspevku na činnosť organizácie žiadateľovi Michalovi Čekanovi, predsedovi RC klubu Veselé vo výške 150 €.

Prítomných 7 poslancov, schválilo 6 poslancov, zdržal sa hlasovania poslanec M. Čekan

d) Schvaľuje
poskytnutie finančného príspevku Základnej škole s materskou školou Rakovice na činnosť Školského strediska záujmovej činnosti vo výške 166 €.

Prítomných 7 poslancov, schválilo 7 poslancov

e) Schvaľuje
poskytnutie finančného príspevku Obecnému športovému klubu Veselé – stolnotenisovému oddielu na činnosť vo forme preplácania faktúr za prenájom telocvične ZŠ s MŠ Rakovice.

Prítomných 7 poslancov, schválilo 7 poslancov